እሴት የተጨመሩባቸውን ምርቶች ወደ ወጪ ለመላክ መዘጋጀታቸውን ባለሃብቶች ገለጹ
በኢትዮጵያ በጥራጥሬ፣ ቅባት እህሎችና የቅመማቅመም ምርቶች የተሠማሩ ባለሃብቶች የተለያዩ የግብርና ምርቶች ላይ እሴት በመጨመር ወደ ውጭ ለመላክ መዘጋጀታቸውን   አስታወቁ ።የበላይነህ  ክንዴ አስመጪና ላኪ ድርጅት ባለቤትና ዋና ሥራ አስፈጻሚ አቶ በላይነህ ክንዴ ለዋኢማ እንደገለጹት  ላለፉት  15 ዓመታት የቅባት እህሎችን ወደ የተለያዩ አገራት በመላክ ለአገራቸው  የውጭ ምንዛሪ  በማስገኘት ረገድ  አስተዋጽኦ እያበረከቱ መሆኑን ተናግረዋል ።ባለፈው የበጀት ዓመት 380 ሺ ኩንታል የሰሊጥ ምርትን ወደ የተለያዩ የውጭ አገራት በመላክ 40ሚሊዮን የአሜሪካ ዶላር ገቢ  በማስገኘት  ከሰሊጥ ምርት ላኪዎች የመጀመሪያውን ሥፍራ በመያዝ  ተሸላሚ ለመሆን መብቃታቸውን አቶ በላይነህ ይናገራሉ ።እንደ አቶ በላይነይ ክንዴ ገለጻ እስካሁን ድረስ ጥሬ የሰሊጥ ምርትን ብቻ ወደ ውጭ በመላክ  የውጭ ምንዛሪ ሲገኝ እንደነበር በመጠቆም የሰሊጥ ምርት ላይ እሴት በመጨመር ወደ ውጭ ለመላክ የሚያስችል የማቀነባበሪያ ፋብሪካን በማስገንባት በዘንድሮ ዓመት ከሰሊጥ ምርት የተሻለ ገቢ  ለማግኘት ጥረት እያደረጉ መሆኑን ተናግረዋል ።ሌላው በጥራጥሬ የወጭ ንግድ ላይ የተሠማራው የአልባር ትሬዲንግ ሃላፊነቱ  የተወሰነ የግል ማህበር ባለቤትና ዋና ሥራ አስኪያጅ የሆኑት አቶ አህመድ አሊ በበኩላቸው ድርጅታቸው  ባለፈው የበጀት ዓመት ጥራጥሬን በብዛት ወደ ውጭ በመላክና የውጭ ምንዛሪን በማስገኘት ቀዳሚ መሆኑን ይናገራሉ ።የጥራጥሬ ምርትን በጥሬው ከመላክ ይልቅ ጥራቱን በጠበቀ ሁኔታ በማቀነባበሪያ ፋብሪካዎች  ምርቱ ላይ እሴት እንዲጨመር በማድረግ ከዓለም ገበያ የተሻለ ዋጋ ማግኘት እንደሚቻል  የሚገልጹት አቶ አህመድ በዓለም ገበያ በዘርፉ ተወዳዳሪ ሆኖ ለመቆየት እሴት  ለመጨመር የሚያስችሉ የማቀነባባሪያ ፋብሪካዎች አስፈላጊ በመሆናቸው እሳቸውም እያስገነቡ እንደሚገኙ ገልጸዋል ።በተጨማሪም አቶ አብደላ ያህያ የያህያ ሰኢድ ኡመር ድርጅት ባለቤትና ሥራ አስኪያጅ ሲሆኑ ባለፈው  የበጀት ዓመት  1ሺ 650 ቶን የቅመማቅመም  ምርቶችን ወደ  ውጭ በመላክ 2 ነጥብ 87  ሚሊዮን ዶላር ገቢ በማስገኘት ተሸላሚ መሆናቸውን ይገልጻሉ ።ድርጅታቸው በቅመማቅመም ምርት የተሻለ ተሞክሮ ካላቸው  ህንዶች ተሞክሮ በመውሰድ  በሚዛን ቴፒ ከተማ በአራት ሚሊዮን ብር ወጪ አዲስ የእርድ ማቀነባበሪያ ፋብሪካን እያስገነቡ እንደሚገኙ ተናግረዋል ።ቀደም ሲል በአዳማ ከተማ በተከፈተው የማዘጋጃና ማቀነባባሪያ ፋብሪካም በከፊል እሴትን በመጨመር የእርድ ፣ ጥቁር አዝሙድ፣ ድንብላል፣ ነጭአዝሙድና ጥምዝ  ምርቶችን መላክ በመጀመራቸው ከዘርፉ የሚያገኙት ገቢ እያደገ መምጣቱን   አስረድተዋል ።